उत्तर प्रदेश: शाहजहांपुर में पुलिस और पब्लिक के बीच झड़प, 58 लोगों के खिलाफ मामला दर्ज
निगोही इलाके के हम्जापुर गांव में बिजली आपूर्ति में कटौती के खिलाफ प्रदर्शन के दौरान एक पुलिस दल पर कथित रूप से हमला करने और चार अधिकारियों को घायल करने के मामले में 58 लोगों के खिलाफ एक प्राथमिकी दर्ज की गई है।
शाहजहांपुर: निगोही इलाके के हम्जापुर गांव में बिजली आपूर्ति में कटौती के खिलाफ प्रदर्शन के दौरान एक पुलिस दल पर कथित रूप से हमला करने और चार अधिकारियों को घायल करने के मामले में 58 लोगों के खिलाफ एक प्राथमिकी दर्ज की गई है। पुलिस ने शुक्रवार को यह जानकारी दी। अपर पुलिस अधीक्षक (नगर) संजय कुमार ने बताया कि घटना बृहस्पितवार रात की है। थाना निगोही अंतर्गत हम्जापुर गांव में रहने वाले लोग बिजली आपूर्ति में कटौती के खिलाफ प्रदर्शन के लिए निगोही विद्युत उप केंद्र पर गए। वहां कर्मचारियों के साथ उनकी मारपीट हुई। इसके बाद वे निगोही थाने आकर रिपोर्ट दर्ज कराने की मांग करने लगे और रोड जाम कर दिया। उन्होंने बताया कि प्रदर्शनकारियों को समझाने के लिए थाना प्रभारी गोविंद सिंह गए तो प्रदर्शनकारियों ने उनका मोबाइल फोन छीन लिया। इसके बाद पुलिसकर्मियों से उनकी भिडंत हो गई जिसमें जिसमें चार पुलिसकर्मी घायल हो गएl उन्होंने बताया कि पुलिस ने 50 अज्ञात प्रदर्शनकारियों समेत 58 लोगों के विरुद्ध एक मामला दर्ज कर लिया है। उन्होंने बताया कि इस सिलसिले में अभी तक कोई गिरफ्तारी नहीं हुई है।